Симулација на климатска акција: Активисти за климатска правда (Climate Justice Hawks)

****

До: Главни преговарачи од активистите за климатска правда

Предмет: Подготовка за Самитот за климатска акција

Добре дојдовте на Самитот за климатска акција. Вие и лидерите од сите релевантни засегнати страни сте поканети од страна на Генералниот секретар на ООН за заедно да работите на успешно решавање на климатските промени. Во поканата, Генералниот секретар го истакнува следното: „Критичната ситуација со климата е трка што ја губиме, но и трка што можеме да ја добиеме… Најдобрата наука… ни вели дека секакво зголемување на температурата над 1,5 Целзиусови степени ќе предизвика огромна и ненадоместлива штета кај екосистемите кои се наша потпора... Но науката ни вели и дека не е доцна. Можеме да успееме... Меѓутоа, за тоа ќе бидат потребни фундаментални трансформации во сите аспекти на општеството - одгледувањето храна, користењето земја, обезбедувањето горива за нашиот транспорт и енергија за нашите економии... Со заедничкото дејствување, нема да изоставиме никого.“

Целта на самитот е да се изработи план за ограничување на глобалното затоплување на помалку од 2 Целзиусови степени [3,6 Фаренхајтови степени] над пред-индустриските нивоа и да се стремиме кон 1,5 Целзиусови степени [2,7 Фаренхајтови степени], меѓународните цели кои се формално потврдени во Парискиот договор за клима. Научните докази се јасни: затоплувањето над таа граница ќе предизвика катастрофални и неповратни ефекти кои се закана по здравјето, благосостојбата и животот на луѓето од сите нации.

Вашата група вклучува големи познати организации за заштита на животната средина и понови движења предводени од млади лица, а сите тие опфаќаат милиони луѓе ширум светот. Вашата група исто така вклучува и претставници од најранливите заедници, како што се малите островски народи и домородните луѓе кои се први на удар од климатските промени и чии можности за развој, па дури и опстанок, зависат од ограничувањето на глобалното затоплување на 1,5 Целзиусови степени над пред-индустриските нивоа. Зборувате во име на иднината, сиромашните и најранливите луѓе на светот.

Приоритетите на вашата политика се наведени подолу. И покрај тоа, можете да предложите или да оспорите некоја од постоечките политики.

1. Ограничување на затоплувањето на под 2 Целзиусови степени, а што е можно поблизу до 1,5 Целзиусови степени. Дури и затоплување од 2 Целзиусови степени во светски рамки, сепак ќе има сериозно влијание врз денешните млади луѓе и ранливите популации, кои имаат најмал придонес во климатските промени, но многу ќе страдаат од екстремни временски непогоди, зголемени поплави, суши, топлотни бранови и јавни здравствени кризи. Постигнувањето најдобар можен договор за намалување на емисијата на стакленички гасови (ГХГ/GHG) што е можно поскоро, ќе ги ублажи влијанијата врз домородните популации, сиромашните и младите луѓе во земјите во развој.
2. Постигнување 100% обновлива енергија што е можно поскоро преку висока цена на јаглеродот, субвенции за обновливи извори на енергија и даноци на фосилни горива. Емисиите од фосилни горива (јаглен, нафта, природен гас) најмногу придонесуваат за климатските промени. Светот треба веднаш да престане со вадење фосилни горива и да го остави јагленот во земјата. Економистите се согласуваат дека одредувањето цена на емисиите на јаглерод диоксид (CO2) која ги одразува нивните еколошки и социјални трошоци (над 50 американски долари на тон CO2) е најдобриот начин за намалување на глобалните емисии. Може да размислите и за субвенционирање на обновливи извори на енергија и/или оданочување и регулирање на јагленот, нафтата и гасот.
3. Намалување на уништувањето на шумите. Шумите во светот сериозно се намалуваат. Уништувањето на шумите во моментов е одговорно за околу 15% од емисиите на стакленички гасови. Дејствувајте за заштита на преостанатите шуми и луѓето кои живеат во нив или зависат од нив, вклучително и домородните популации. Заштитата на шумите исто така го штити снабдувањето со слатководни води, природни ресурси и биолошка разновидност.
4. **Внимавајте на обидите кои го загрозуваат глобалното производство на храна и правата на земјишта**. За масовно спроведување на политиките како што се пошумување, биогорива и методи за отстранување на јаглеродот, како што се биоенергија со апсорпција и складирање на јаглерод (БЕЦЦС/BECCS), потребни се големи површини земјиште што би можело да го загрози производството на храна и да ги избрка домородните и сиромашните луѓе од нивните домови. Размислете за земјиштето потребно за секоја од дадените политики.
5. Лобирање кај другите групи за силно дејствување. Како независни активисти, не ве обврзуваат никакви стекнати интереси. Но немате многу моќ во споредба со владите и индустријата за фосилни горива. Индустријата за фосилни горива ќе се обиде да ве маргинализира и вас и луѓето што ги претставувате, како наивни и лошо информирани. Ќе се обиде да фрли сомнеж врз науката за клима преку потенцирање на неизвесноста, следејќи ги истите методи кои тутунската индустрија успешно ги користеше долги години за да ја збуни јавноста и да го одложи дејствувањето. Користете какви било ненасилни тактики кои ги сметате за соодветни за да го привлечете вниманието на оние што се на власт. Земете предвид мирни демонстрации и жестоки говори. Заземете висок морален став и потсетете ги луѓето за што се борите - свет во кој секое дете и секоја личност можат да напредуваат.

Дополнителни фактори

Климатското движење се зголемува. Научниот консензус е јасен: климатските промени се случуваат сега и истите се предизвикани пред сѐ од човечките активности, а доколку не се стават под контрола, ќе имаат разорен ефект врз нашата благосостојба, здравје и живот. Денешните млади би изгубиле најмногу. Родени се во економија на фосилни горива која не ја граделе, но која се заканува да им остави осиромашен и опасен свет, свет без богата разновидност од растителен и животински свет во кој уживале минатите генерации. Климатските промени се, во основа, проблем на правдата. Колку побрзо сите бизниси, потрошувачи и нации ги намалат емисиите, толку е поголема веројатноста сите да успееме, а толку полесна ќе биде и транзицијата.

Намалувањето на емисиите на стакленички гасови ќе донесе јавно здравје и социјални придобивки, вклучувајќи подобрување на квалитетот на воздухот и водата, позелени градови, енергетска и нутритивна сигурност, подобро здравје, нови работни места и поголема издржливост. Ограничувањето на затоплувањето на 1,5 Целзиусови степени, наместо на 2 Целзиусови степени, би спасило повеќе од 100 милиони луѓе од недостиг на вода, до 2 милијарди луѓе од опасни топлотни бранови и многу растителни и животински видови од ризикот од истребување поради климатски промени. Дејствувањата за постигнување на овие климатски резултати најверојатно би генерирале акумулирани глобални придобивки од над 20 трилиони американски долари, истовремено ублажувајќи ја глобалната економска нееднаквост. Меѓувладиниот панел за климатски промени (ИПЦЦ/IPCC) појаснува дека таквата трансформација е „можна во рамки на законите на физиката и хемијата“ и ги опишува сценаријата со кои може да се постигне таа цел користејќи ги денешните технологии ([https://www.ipcc.ch/ sr15 /](https://www.ipcc.ch/sr15/)).

Ефектите од климатските промени нема да бидат подеднакви. Големата неправда е тоа што луѓето кои најмалку придонеле за глобалното затоплување, најмногу ќе страдаат и имаат најмалку ресурси и инфраструктура за прилагодување. Најранливите региони во светот ги вклучуваат Субсахарска Африка, Јужна и Југоисточна Азија, Латинска Америка и островските народи во Пацификот и низ светот. Бројни земји во развој многу зависат од секторите чувствителни на клима, како што се земјоделството, шумарството и туризмот. Дури и во развиените земји, нивното сиромашно население, земјоделците и други ранливи популации, го носат товарот од ефектите на климатските промени.

Светот се соочува со предизвик од досега невидени размери. Среќно. Иднината зависи од вашиот успех.